Tweejarige sterf toe sy uit woonstel valDie toneel in Gillespiestraat, Durban op 20 Desember 2015 Foto: ER24 ŉ Tweejarige dogtertjie is Sondagoggend dood toe sy agt verdiepings ver in Durban se middestad geval het. “Paramedici van ER24 het omstreeks 11:00 na hul stasie teruggekeer toe omstanders in Gillespiestraat hulle aandag getrek het,” het Werner Vermaak, woordvoerder van ER24, in ŉ verklaring gesê. ŉ Klein groep mense het op die sypaadjie om die lewelose liggaam van die kindjie saamgedrom. “Die ma was baie getraumatiseerd en het aan paramedici verduidelik die dogtertjie en haar sussie het in die woonstel gespeel toe die voorval gebeur het. Dit is nog nie in hierdie stadium duidelik hoe die kind uit die venster geval het nie,” het Vermaak bygevoeg. Paramedici kon niks verder vir haar doen nie en sy is op die toneel dood verklaar. Die ma is vir skok behandel. Die polisie en metropolisie het die toneel afgesper en ondersoekbeamptes stel verder ondersoek in.